Solmio

Solmio eli kravatti  on kaulan ympärille puettu kankaasta valmistettu asuste, jota käytetään kauluspaidan kanssa. Eräs muunnelma solmiosta on solmuke eli rusetti.

Solmiota käyttävät yleensä miehet, mutta toisinaan myös naiset joko muodikkaana vaatekappaleena tai osana univormua. Solmio kehittyi kaulan ympärille solmitusta huivista. Modernin solmion malli on 1630-luvulta, Ranskan Ludvig XIII:n puolelle Guisen herttuaa ja Maria de' Mediciä vastaan liittyneiltä kroatialaisilta palkkasotilailta, joiden perinteinen solmiomainen huivi herätti Ranskassa huomiota ja kehittyi muodiksi.Raivio, Ville: Solmion lyhyt historia, Keikari-blogi 1.12.2014. Viitattu 14.5.2017.

 Alkuperä 
Nykyaikaisen solmion ajatellaan olevan peräisin Ranskasta kroatialaisten palkkasotureiden pukeutumisesta Kolmikymmenvuotisen sodan (1618–1648) aikana heidän toimiessaan ranskalaisten joukoissa ja käyttäessään perinteistä kudottua ja kapeaa kaulanauhaa. Tämä koriste herätti kiinnostusta pariisilaisissa, ja sen nimeksi vakiintui kroaatista johdettu ranskankielinen sana cravate, josta juontuu suomenkielinen sana kravatti.Solmion historia, Tieroom-verkkokauppa. Viitattu 14.5.2017. Sen suomenkielinen vastine solmio voitti sanakilpailun vuonna 1932 ja alkoi vähitellen syrjäyttää kravatti-sanaa.

 Valmistus 
Solmioita valmistetaan eri materiaaleista ja niiden sekoitteista, joista silkki on yleisin. Villa on toinen perinteinen materiaali, samoin puuvilla ja pellava. Solmioita valmistetaan myös keinokuiduista. Laadukas solmio leikataan kankaasta diagonaalin suuntaan ja sen sisällä on tukikangas, joka antaa solmiolle ryhdin. Neulotut solmiot ovat harvinaisempi laji, joiden näkyvä osa on usein tasalevyinen ja päättyy suorasti. Roetzel , Bernhard: Täydellinen herrasmies, Könemann, 1999

 Kravattisolmu 
Kravattisolmu on kravattiin tehtävä kiristyvä solmu. Kravatin ohuemman pään on tarkoitus liukua solmun sisällä ja siten mahdollistaa kravatin kiristämisen ja löysäämisen. 

Kaksi yleisimmin käytettyä solmua ovat englantilainen solmu (four-in-hand) ja ranskalainen solmu (puoli-Windsor). Englantilainen kravattisolmu on muodoltaan toispuolinen, suipompi ja kapeampi kuin ranskalainen kravattisolmu. Solmun valinta riippuu kauluksen muodosta sekä solmion leveydestä ja materiaalista.Solmion käytön etiketti, Tieroom-verkkokauppa. Viitattu 14.5.2017. Englantilainen solmu sopii yleensä paremmin kauluksiin, joiden kielien väliin jää kapeampi rako. Yksinkertaisempana solmuna englantilainen solmu on myös parempi vaihtoehto, jos solmion materiaali on hyvin paksua. Ranskalainen solmu on symmetrisempi ja sopii kaulukseen, jonka aukko on leveämpi. 

Englantilaisen solmun solmiminen:

Yleinen virhe on solmia kravatin solmu liian tiukaksi. Useimmissa tilanteissa solmu näyttää paremmalta, jos se on löyhä, eli solmu kiedotaan muotoonsa löysästi ja kiristetään vasta lopuksi. Jos solmion materiaali on ohutta, solmua voidaan kasvattaa kietomalla kravatin pääosaa solmun ympärille kerran tai kaksi ennen kuin leveä pää kiertää ylös ja itsensä alle.Thomas Fink, Yong Mao: The 85 Ways to Tie a Tie, Fourth Estate, 2001 Kravattisolmuja on monia erilaisia, kaikkiaan 85 tai jopa 188Tiinaliina Recycling Shop, Internet Archive. Tallennettu 11.6.2013..

 Solmion värit ja kuviot 
Nykyään solmio on eräs miehen puvun värikkäimmistä osista. Solmion värit valitaan yleensä siten, että ne toistavat paidan tai puvun värejä tai muutoin sopivat niihin. Helppo muistisääntö on sellainen, että solmio on aina paitaa tummempi sekä erivärinen kuin puku.Paita ja solmio, Pukeutumisopas, Tekstiili- ja Muotialat TMA, Internet Archive. Tallennettu 1.3.2011. Solmion kuvioiden määrä kannattaa suhteuttaa muuhun pukeutumiseen turhia ristiriitoja välttäen. Esimerkiksi viistoruudullinen solmio vaakaruudullisen paidan kanssa on yhdistelmä, joka vaatii hyvää tyylitajua onnistuakseen. 

Yksivärinen solmio on helppo sovittaa muuhun pukeutumiseen ja varma yhdistelmä on samanvärinen solmio sekä paita. Raidallisten solmioiden käytössä kannattaa olla varovainen Isossa-Britanniassa, jossa monilla organisaatioilla on oma kuvionsa (vrt. tartaanit). Englantilaisten solmioiden raidat kulkevat yleensä vasemmalta oikealle alas ja amerikkalaisten toisinpäin. Muita väri- ja kuvioyhdistelmiä on lukuisia. Kuviot voivat olla kankaaseen kudottuja, painettuja tai käsinmaalattuja. Geometriset kuviot ovat yleisiä, etenkin kudottuina. Painetuissa solmioissa on laaja valikoima sarjakuvahahmoja, eläimiä jne., joiden käyttöä kannattaa harkita varoen.

Solmionpidike
Vapaana liehuva solmio on usein tiellä, etenkin ruokaillessa. Solmion voi taittaa rinnan kohdalta paidan sisälle, joka luo parhaimmillaan tyylikkään rentoutuneen vaikutelman, ilman takkia ja hihat käärittynä. Se ei kuitenkaan sovi useimpiin tilanteisiin, joten solmion kanssa käytetään usein solmionpidikettä, joka on esim. jousitoiminen koru, joka puristaa solmion paidan nappilistaan kiinni. Toinen yleinen malli on kultainen ketju, joka kiinnitetään nappiin. Solmionpidikkeen materiaalin (kulta tai hopea) kuuluu vastata vyönsolkea, kalvosinnappeja ja kelloa, tai värin (pidikkeet ovat usein emaljoituja) asun muita värejä. Nykyään harvinaisen plastron-solmion kanssa käytetään kankaan läpäisevää solmioneulaa.

 Katso myös 
 Solmioneula

Lähteet

 Aiheesta muualla 

 Kravattisolmu
 Kravattisolmun tekeminen 
 Havainnollinen Flash-animaatio kravattisolmujen tekemisestä 
 Ranskalaisen ja englantilaisen kravattisolmun tekeminen 
 Solmioiden säilytys

Luokka:Asusteet
Luokka:Seulonnan keskeiset artikkelit